b'\n_START_ARTICLE_\nAna Maria Miti\xc4\x8d\n_START_SECTION_\n\xc5\xbdivljenje\n_START_PARAGRAPH_\nNjen o\xc4\x8de prihaja iz Ni\xc5\xa1a, mama je Slovenka. Obiskovala je srednjo glasbeno \xc5\xa1olo, smer klavir in teorija, po srednji \xc5\xa1oli se je vpisala na \xc5\xa1tudij medicine. V srednji \xc5\xa1oli se je za\xc4\x8dela ukvarjati z improvizacijskim gledali\xc5\xa1\xc4\x8dem in kasneje pri\xc4\x8dela sodelovati tudi v KUDu Franceta Pre\xc5\xa1erna. Prek KUDa je dobila mo\xc5\xbenost sodelovanja z mladinskim programom TV Slovenija, kjer je delovala v oddajah \xc5\xa0tafeta mladosti, NLP, Dolgcajt in nekaj drugih, 2009 je igrala tudi v tv seriji Danes dol jutri gor. Ve\xc4\x8d let je sodelovala v Impro ligi in Impro dru\xc5\xa1tvu, kar nekaj let kot povezovalka improvizacijske parodije Evrovizije - Improvizija. V produkciji KUDa France Pre\xc5\xa1eren je od 2008 igrala v tragikomi\xc4\x8dnem kabareju Vsi moji mo\xc5\xa1ki, 2011 v predstavi XXL bejbe KUDa Teater G., v \xc5\xa0pas teatru pa od 2014 v predstavi Ko ko komedija s Katarino \xc4\x8cas. Leta 2014 je bila dele\xc5\xbena ve\xc4\x8dje pozornosti kot imitatorka in pevka v oddaji Znan obraz ima svoj glas, v letu 2015 pa kot voditeljica resni\xc4\x8dnostne oddaje Big Brother Slovenija. Redno objavlja svoje kolumne v reviji Lisa. Leta 2017 je igrala Lojzko v muzikalu z glasbo skupine Agropop Alpska saga. Igrala je tudi v filmu Ko\xc5\xa1arkar naj bo!, in sicer mamo glavne osebe.'